"Ako  se  bezbožnik  odvrati  od  svih  grijeha  što  ih  počini,  i 
bude  čuvao  sve  moje  naredbe  i  vršio  zakon  i  pravdu, 
živjet  će  i  neće  umrijeti"  (Ez  18,21) 

Jesmo  li  obvezani  vjerovati  da  je  sv.  Faustini  Kowalskoj  govorio  Krist?  -  Ne. 
Privatne  nas  objave  ne  obvezuju.  Premda  Crkva  može  pobožnost  nastalu  iz  takvih  objava 
odobriti,  istina  je  da  postoje  vrlo  problematični  zapisi  u  dnevniku  s.  Faustine.  Prema  tim 
zapisima: 

-  Isus  je  rekao  Faustini  da  najveći  grešnici  imaju  najveće  pravo  pouzdati  se  u 
njegovo  milosrđe  (1146); 

-  kazao  joj  je  da  on  ni  najveće  grešnike  ne  može  kazniti  pozovu  li  se  na  njegovo 
milosrđe,  nego  ih  tada  u  svom  neiscrpnom  i  nedokučivom  milosrđu  opravdava  (1146); 

-  propast  će,  kaže  Faustina,  samo  ona  duša  koja  želi  propasti,  jer  Bog  nikoga  ne 
osuđuje  na  propast  (1452); 

-  Isus  je  obećao  spas  duša  koje  budu  štovale  sliku  Božanskog  milosrđa  i  zajamčio 
njihovu  pobjedu  nad  neprijateljima  već  ovdje  na  zemlji  (48),  dakle  potaknuo  je  duše  na 
idolopoklonstvo  i  magiju?; 

-  Faustina  se  s  bolničarkom  dogovorila  te  preko  slike  Božanskog  milosrđa  primila 
milost  da  ta  bolničarka  pokrsti  neku  umiruću  Židovku  bez  njezine  želje  za  krštenjem 
(916); 

-  Isus  je  zaželio  da  se  počevši  od  Velikog  petka  pa  kroz  uskrsnu  osminu  obavlja 
devetnica  u  čast  Božjem  milosrđu,  u  kojoj  središnje  mjesto  zauzima  razmatranje  Isusove 
muke,  dakle  zaželio  je  da  se  nakon  korizme  i  Velikog  tjedna  vraćamo  u  korizmu  i  Veliki 
tjedan  i  tako  pomućujemo  tijek  liturgijske  godine?; 

-  jednom  je  u  duši  Faustina  čula  glas  neka  se  ne  boji  Božjeg  suda,  jer  da  njoj  neće 


biti  suđeno  (374); 


-  Krist  joj  je  rekao  da  je  njezina  čistoća  veća  od  anđeoske  (534); 

-  ponudio  joj  je  da  radi  nje,  ako  bi  to  željela,  istog  časa  stvori  novi,  ljepši  svijet,  u 
kojem  bi  provela  ostatak  života  (587); 

-  Krist,  koji  je  bio  u  stanju  podnijeti  Muku  naočigled  svoje  prežalosne  Majke,  nije 
u  stanju  podnijeti  Faustinine  suze  ("Kćeri  moja,  prestani  plakati,  jer  ne  mogu  podnijeti 
tvoje  suze.  Dat  ću  grešnicima  sve  što  za  njih  moliš,  ali  prestani  plakati",  928); 

-  rekao  je  Faustini  da  je  s  njom  prisnije  ujedinjen  nego  s  bilo  kojim  drugim 
stvorenjem,  jer  da  mu  je  njezina  iskrena  ljubav  ugodna  poput  mirisa  rosnog  ružina 
pupoljka  u  rano  jutro  (1546); 

-  rekao  joj  je:  "Naravno  da  si  svetica"  (1571); 

-  kazao  joj  je  (586)  da  sva  stvorenja,  svjesno  ili  nesvjesno,  hotimice  ili  nehotice, 
uvijek  izvršavaju  njegovu  volju  (što  bi  značilo:  i  Adam  i  Eva  iskonskim  grijehom,  i 
Lucifer,  i  svi  sotonisti,  svi  aborteri,  svi  oni  koji  Krista  odbacuju  i  pogrđuju...); 

-  dušom  potpuno  uronivši  u  Boga,  čula  je  glas:  "Ti  si  moja  najdraža  kći"  (1681); 

-  utonuloj  u  ocean  božanstva  Isus  joj  je  rekao:  "Sve  što  postoji  tvoje  je"  (969); 

-  Blažena  Djevica  Marija  Faustini  je  rekla:  "Bog  mi  je  naložio  da  tebi  budem  Majka 
na  poseban  i  jedincat  način"  (1414); 

-  ukazala  joj  se  u  prozirnoj  odjeći  (677); 

-  pod  misom  Faustina  je  ugledala  malog  Isusa  kako  sjedi  u  kaležu  i  čula  ga  kako 
joj  kaže  da  on  tako  boravi  u  njezinu  srcu  (1346); 

-  jednom  joj  je  Isus  došao  u  sobu  prerušen  u  ispovjednika  te  mu  se  ispovjedila,  a 
on  joj  pri  odrješenju  otkrio  svoj  pravi  identitet  (817); 

-  hostija  je  skočila  iz  svetohraništa  Faustini  u  ruke  pa  ju  je  ona  vratila  u 
svetohranište,  i  tako  tri  puta  (44); 

-  svećeniku  je  dok  je  dijelio  pričest  jedna  hostija  ispala  pa  ju  je  Faustina  pričuvala  i 
čula  u  sebi  glas:  "Htio  sam  boraviti  u  tvojim  rukama,  a  ne  samo  u  tvom  srcu."  (160) 

Itd.,  itd. 


Zar  ne  bi  pred  takvim  ukazanjima,  objavama  i  porukama  trebalo  pobjeći,  bojeći  se 
da  su  od  đavla?  Uostalom,  zato  su  dnevnički  zapisi  s.  Faustine  i  bili  na  Popisu 
zabranjenih  knjiga.  A  zabrinjava  i  činjenica  da  njezinu  "pobožnost  božanskom  milosrđu" 
revno  promiče  i  karizmatski  pokret,  utemeljen  na  tzv.  krštenju  u  Duhu,  tj.  na  ismijavanju 
katoličkog  nauka  o  posvetnoj  milosti  i  o  sakramentima.  K  tome  oni  koji  prakticiraju  tu 
pobožnost  mogu  biti  skloni  zamijeniti  njome  pobožnost  Presvetom  Srcu  Isusovu,  a 
"krunicom  božanskog  milosrđa"  nadomjestiti  izvornu.  Gospinu  krunicu. 

Golemo  Kristovo  milosrđe  i  uvjeti  da  ga  čovjek  zadobije  ionako  su,  bez  ikakvih 
naknadnih  posebnih  vizija,  dobro  poznati  iz  stalnoga  crkvenog  nauka  i  nije  potreban 
Faustinin  "Dnevnik"  da  ih  osvijetli.  Naprotiv,  taj  dnevnik  i  "pobožnost  božanskom 
milosrđu"  koja  je  objavljena  s.  Faustini  mogli  bi  nas  zavesti  na  preuzetno  ufanje  u  Božje 
milosrđe.  Zato  ih  se  treba  kloniti. 


